text: [{"text_idx": "#000005", "text": "F\u00f8royskar kvinnur tora ikki at tri\u0301na fram"}, {"text_idx": "#000006", "text": "Er #metoo bara humbukk og tv\u00e6tl?"}, {"text_idx": "#000008", "text": "Eg veit ikki, hvat onnur halda, men sja\u0301lv fekk eg n\u00e6stan morgundrekka i\u0301 rangastru\u0301pan, ta\u0301 eg hoyrdi klummuna i\u0301 u\u0301tvarpinum i\u0301 morgun. Klumman gj\u00f8rdi no\u0301gv burtur u\u0301r at speireka og li\u0301tisgera #metoo r\u00f8rsluna og la\u0301turliggj\u00f8rdi t\u00e6r kvinnur, sum hava sett hashtaggi\u00f0 #metoo a\u0301 vangar si\u0301nar a\u0301 sosialu mi\u00f0lunum."}, {"text_idx": "#000012", "text": "Eg ivist nevniliga ikki eina einastu l\u00f8tu i\u0301, at t\u00e6r kvinnur (og menn) i\u0301 F\u00f8royum, sum i\u0301 kjalarv\u00f8rrinum av altjo\u0301\u00f0a #metoo r\u00f8rsluni hava valt at seta #metoo taggi\u00f0 a\u0301 si\u0301na vangamynd, hava serstakliga go\u0301\u00f0ar grundir til at gera ta\u00f0. Ors\u00f8kin til, at eg ikki ivist, er nettupp ti\u0301, at hesi fo\u0301lkini heilt vist eru pu\u0301ra grei\u00f0 yvir, at solei\u00f0is sum ra\u0301\u00f0andi hugbur\u00f0urin er i\u0301 dagsins samfelag, so taka tey ein va\u0301\u00f0a a\u0301 seg vi\u00f0 at gera ta\u00f0 \u2013 nevniliga at gerast ma\u0301l fyri sneytandi forvitni, a\u0301k\u00e6rum um at lu\u0301gva og spottandi reaktio\u0301num sum t.d. t\u00e6r hja\u0301 klummuskrivaranum. Hv\u00f8r ynskir at koma i\u0301 sli\u0301kt skotma\u0301l? So ta\u00f0 er avgj\u00f8rt ikki naka\u00f0, ein bara l\u00e6ttliga ger. Ta\u00f0 skal dirvi til. Ti\u0301 eingin skal billa m\u00e6r inn, at nakar sja\u0301lvbo\u00f0in ti\u0301mir at sti\u0301ga fram sum offur i\u0301 eygunum a\u0301 almenninginum, uttan so at tey meta ta\u00f0 alney\u00f0ugt \u2013 t.d. fyri at gera vart vi\u00f0 eitt a\u0301lvarsma\u0301l."}, {"text_idx": "#000013", "text": "Tora ikki at bro\u0301ta t\u00f8gnina av o\u0301tta fyri ey\u00f0my\u0301king sum hesari\nLes bara Vikuskiftissosialin, har skriva\u00f0 ver\u00f0ur um hetta a\u0301lvarsma\u0301l, har journalisturin vi\u0301sir a\u0301, hvussu no\u0301gvar kvinnur av teimum, hon spurdi og sum hava bru\u0301kt #metoo hashtaggi\u00f0, siga, hvussu gla\u00f0ar t\u00e6r eru fyri, at fo\u0301lk i\u0301 F\u00f8royum eisini hava tiki\u00f0 undir vi\u00f0 a\u0301takinum og harvi\u00f0 eggja\u00f0 fleiri til at tra\u00f0ka fram, so trupulleikin vi\u00f0 kynsligum a\u0301gangi endiliga kann sjo\u0301nliggerast og vi\u00f0gerast alment, men at t\u00e6r kortini ikki tora at fortelja si\u0301na s\u00f8gu av o\u0301tta fyri avlei\u00f0ingunum, ti\u0301 t\u00e6r eru so a\u0301virka\u00f0ar av skakandi hendingunum, t\u00e6r hava veri\u00f0 u\u0301ti fyri, og orka ikki ta ey\u00f0my\u0301king aftrat, sum t\u00e6r eru i\u0301 vanda fyri at uppliva vi\u00f0 at bro\u0301ta t\u00f8gnina."}, {"text_idx": "#000014", "text": "Ho\u0301ast klummuskrivarin i\u0301 morgun royndi at binda um heilan fingur og hindra m\u00f8guligum kritikki vi\u00f0 at siga, at sexchikana sja\u0301lvandi kann vera a\u0301lvarslig fyri tey, sum ta\u00f0 rakar, og eigur ikki at ver\u00f0a told, so er allur to\u0301nin og tann opinberiliga vanvir\u00f0ingin av #metoo a\u0301takinum i\u0301 mi\u0301num eygum kortini at skilja sum ein grei\u00f0 ni\u00f0urgering av \u00f8llum teimum, sum hava tiki\u00f0 a\u0301taki\u00f0 i\u0301 a\u0301lvara og hava valt at standa fram a\u0301 henda ha\u0301tt fyri at gera vart vi\u00f0 ein reellan trupulleika. Hesar illa kro\u0301gva\u00f0u og grovu illgitingarnar hja\u0301 klummuskrivaranum um, at flestu fo\u0301lkini, sum ny\u0301ta #metoo hashtaggi\u00f0, beinlei\u00f0is lu\u0301gva, er eitt typiskt og symptomatiskt d\u00f8mi um, hvussu trey\u00f0ugt no\u0301gv(ir menn) ti\u0301verri vilja vi\u00f0urkenna og taka tey i\u0301 a\u0301lvara, sum ynskja at varpa ljo\u0301s a\u0301 problematikkin vi\u00f0 kynsligum a\u0301gangi."}, {"text_idx": "#000024", "text": "Permanent link to this article: "}]